Лойиҳа

**Ўзбекистон Республикаси Президентининг**

**Қарори**

**Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекцияси фаолиятини такомиллаштириш чора-тадбирлари тўғрисида**

Қайд этилсинки, одамларнинг ҳаёти ва соғлиғига, моддий бойликлар
ва давлат манфаатларига таҳдидларнинг олдини олиш ва уларнинг омилларини
ўз вақтида бартараф этиш чора-тадбирлари тизимли амалга оширилиши ҳисобига эришиладиган темир йўлларда юк ва йўловчилар ташиш хавфсизлигини таъминлаш ҳозирги замон шароитларида темир йўл транспортидан фойдаланишнинг муҳим вазифаси ҳисобланади.

Мустақиллик йилларида республикада ташкил этилган халқаро стандартлар ва талабларнинг асосий қоидаларини ўз ичига олувчи қонунчилик базаси темир йўлларда юк ва йўловчилар ташиш соҳасидаги фаолиятни ҳуқуқий тартибга солишни таъминлайди, республикада шакллантирилган темир йўл транспорти тузилмаси эса юк ва йўловчилар ташиш хавфсизлигининг барқарор даражасини таъминлаш имконини беради.

Шу билан бирга, темир йўлларда юк ва йўловчилар ташишнинг жадал ривожланиши, юқори тезликдаги линиялар кўламли равишда фойдаланишга топширилиши, халқаро темир йўлларда юк ва йўловчилар ташиш ҳажмларининг кўпайиши, шунингдек саноат ишлаб чиқариши ҳажмларининг ва темир йўл транспортида тармоқ ички ташишларнинг ўсиши темир йўлларда юк ва йўловчилар ташиш хавфсизлигини оширишга йўналтирилган қўшимча
чора-тадбирлар кўришни талаб этади.

Темир йўлларда юк ва йўловчилар ташиш хавфсизлигини таъминлашнинг амалдаги тизимини таҳлил қилиш бир қанча ҳал этилмаган муаммолар мавжудлигини аниқлади. Булар:

**биринчи** – биринчи навбатда ўзининг темир йўлларига эга бўлган юридик шахслар томонидан амалга ошириладиган темир йўлларда юк ва йўловчилар ташиш хавфсизлигини таъминлаш устидан давлат назорати тизимининг самарадорлигини ошириш зарурлиги;

**иккинчи** – ўзининг темир йўлларига эга бўлган юридик шахсларнинг темир йўл транспорти ходимлари малакасини ошириш ва уларни қайта тайёрлаш тизимининг улар фаолияти ўзига хослигига мувофиқ эмаслиги;

**учинчи** – республикада ишлаб чиқариладиган ва фойдаланиладиган темир йўл маҳсулотларининг синов базасини ва уларни сертификатлаштиришни ривожлантириш зарурлиги ҳамда шу асосида мувофиқликни баҳолаш натижалари давлатлараро даражада эътироф этилишига эришиш;

**тўртинчи** – Темир йўлларда юк ва йўловчилар ташиш хавфсизлигини назорат қилиш давлат инспекциясининг мавжуд ташкилий тузилмаси ва штатдаги ходимлари сони унга юкланган функцияларни самарали ва тўлиқ ҳажмда бажариш имконини бермайди.

Темир йўл транспорти фаолиятини давлат томонидан тартибга солишни янада такомиллаштириш, Ўзбекистон Республикасининг темир йўлларда юк ва йўловчилар ташиш хавфсизлигини таъминлаш тизими самарадорлигини ошириш мақсадида:

1. Қуйидагилар Темир йўлларда юк ва йўловчилар ташиш хавфсизлигини назорат қилиш давлат инспекциясининг (кейинги ўринларда "Ўздавтемирйўлназорат" инспекцияси деб аталади) асосий вазифалари этиб белгилансин:

Ўзбекистон Республикасининг темир йўл транспортида юк ва йўловчилар ташиш хавфсизлигини таъминлаш устидан давлат назорати ва текширувини амалга ошириш;

темир йўл транспортида фойдаланиладиган маҳсулотларнинг техник жиҳатдан тартибга солиш соҳасидаги норматив ҳужжатлар талабларига мувофиқлиги устидан назорат қилиш, шунингдек уларни сертификатлаштиришни ташкил этиш;

ўзининг темир йўлларига эга бўлган юридик шахсларнинг темир йўл транспорти ходимлари малакасини ошириш ва уларни қайта тайёрлаш;

темир йўлларда юк ва йўловчилар ташиш соҳасида халқаро ташкилотлар билан ҳамкорлик қилиш ва уларда Ўзбекистон Республикаси манфаатларини ифодалаш.

2. “Ўздавтемирйўлназорат” инспекциясининг:

унинг тузилмасида Ўзининг темир йўлларига эга бўлган юридик шахсларнинг темир йўл транспорти ходимлари малакасини ошириш ва уларни қайта тайёрлаш Марказини;

“Темир йўл маҳсулотларини сертификатлаштириш маркази” ва “Путур етказмасдан назорат қилиш лабораторияси” давлат унитар корхоналарини ташкил этиш;

Атроф муҳит муҳофазаси бўйича темир йўл илмий-ишлаб чиқариш марказини тугатиш тўғрисидаги таклифларига розилик берилсин.

3. Қуйидагилар:

Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекциясининг бошқарув ходимларининг умумий чекланган сони 96 нафар бўлган ташкилий тузилмаси 1-иловага мувофиқ;

Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекциясининг марказий аппарати тузилмаси 2-иловага мувофиқ;

Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекциясининг минтақавий филиали тузилмаси 3-иловага мувофиқ тасдиқлансин.

4. “Ўздавтемирйўлназорат” инспекцияси бошлиғига, зарурат бўлганда, “Ўздавтемирйўлназорат” инспекцияси марказий аппарати ва минтақавий филиаллари тузилмасига ходимларнинг белгиланган чекланган сони ва уларни сақлаб туришга харажатлар сметаси доирасида ўзгартиришлар киритиш ҳуқуқи берилсин.

5. Белгилансинки, “Ўздавтемирйўлназорат” инспекцияси бошлиғи мақоми бўйича вазирнинг биринчи ўринбосарига тенглаштирилади.

6. Белгилансинки:

а) “Ўздавтемирйўлназорат” инспекциясини сақлаб туриш:

темир йўлларда юк ва йўловчилар ташишни амалга оширувчи ташкилотлар томонидан “Ўздавтемирйўлназорат” инспекциясининг харажатлар сметасига фоиз нисбатида 4-иловага мувофиқ миқдорларда ажратиладиган мажбурий ажратмалар;

темир йўл транспортида йўловчилар ва юкларни ташиш бўйича фаолиятни амалга ошириш ҳуқуқига лицензиялар бериш тўғрисидаги аризалар кўриб чиқилганлиги учун ундириладиган йиғимлар бўйича тушумлар;

қонун ҳужжатларида тақиқланмаган бошқа манбалар маблағлари ҳисобига амалга оширилади;

б) 2017 йил 1 октябрдан бошлаб маҳаллий ва халқаро йўналишлар бўйича темир йўл транспортида йўловчиларни ҳамда юкларни ташиш фаолиятини лицензиялаш “Ўздавтемирйўлназорат” инспекцияси томонидан амалга оширилади.

7. Ўзбекистон Республикаси Вазирлар Маҳкамаси икки ой муддатда:

янги таҳрирдаги Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекцияси тўғрисидаги низомни;

ўзининг темир йўлларига эга бўлган юридик шахсларнинг темир йўл транспорти ходимлари малакасини ошириш ва уларни қайта тайёрлаш Маркази, “Темир йўл маҳсулотларини сертификатлаштириш маркази” ва “Путур етказмасдан назорат қилиш лабораторияси” давлат унитар корхоналари тузилмасини тасдиқласин.

8. “Ўздавтемирйўлназорат” инспекцияси Тошкент шаҳри, Миробод тумани, Туркистон кўчаси, 7-уй манзили бўйича жойлаштирилсин.

9. “Ўздавтемирйўлназорат” инспекцияси манфаатдор вазирликлар ва идоралар билан биргаликда икки ой муддатда:

Вазирлар Маҳкамасига қонун ҳужжатларига ушбу қарордан келиб чиқувчи ўзгартириш ва қўшимчалар тўғрисида таклифлар киритсин;

олдин қабул қилинган норматив-ҳуқуқий ҳужжатларни ушбу қарорга мувофиқлаштирсин.

10. Мазкур қарарорнинг ижросини назорат қилиш Ўзбекистон Республикасининг Бош вазири А.Н.Арипов, Бош вазирнинг биринчи ўринбосари – “Ўзбекистон темир йўллари” АЖ бошқаруви раиси А.Ж.Раматов ва Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекциясининг бошлиғи Д.Б.Аҳмедов зиммасига юклансин.

|  |  |  |
| --- | --- | --- |
| **Президент****Республики Узбекистан** |  | **Ш.Мирзиёев** |